
R E F E R A T

Prin Hotărârea Consiliului Local nr.195/16.09.2003 s-a aprobat constituirea Consiliilor Consultative de Cartier în municipiul Timişoara, ca instrumente de participare cetăţenească pentru îmbunătăţirea procesului decizional în administraţia publică locală, în scopul realizării în comun a unor acţiuni, lucrări, servicii şi proiecte de interes public local. Totodată, s-a aprobat parteneriatul dintre Consiliul Local al Municipiului Timişoara şi Consiliile Consultative de Cartier ce se constituie în municipiul Timişoara, pentru identificarea şi rezolvarea problemelor comunităţii locale.
Pentru constituirea efectivă şi funcţionarea Consiliilor Consultative de Cartier (C.C.C.), prin H.C.L. NR. 240/2003 s-a aprobat de către Consiliul Local al Municipiului Timişoara un Regulament-cadru de funcţionare a acestor consilii, în care s-a precizat cum se organizează C.C.C., modul de funcţionare a acestora, procedura de colaborare cu Consiliul Local al Municipiului Timişoara, posibilitatea fiecărui cetăţean de a se înscrie pe lista C.C.C.

În luna decembrie 2004, reprezentanţii Consiliului de Cartier Calea Lipovei – I.I. de la Brad au solicitat modificarea regulamentului existent, prin introducerea unor paragrafe noi. În urma analizei acestor solicitări, s-a redactat un nou regulament-cadru de funcţionare a consiliilor de cartier. Propunem Consiliului Local aprobarea acestui nou regulament, prevăzut în anexa la proiectul de hotărâre propus. 

